Nariadenie Komisie (ES) č. 796/95
zo 7. apríla 1995,
ktorým sa mení a dopĺňa nariadenie (EHS) č. 1858/93 stanovujúce podrobné pravidlá uplatňovania nariadenia Rady (EHS) č. 404/93 vzhľadom na schému podpory na kompenzovanie straty z príjmu z predaja v sektore banánov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi [1], naposledy zmenené a doplnené nariadením (ES) č. 3290/94 [2], najmä na jeho články 12 (8) a 14,
so zreteľom na nariadenie Rady (EHS) č. 3813/92 z 28. decembra 1992 o účtovnej jednotke a prepočítavacích kurzoch, ktoré sa majú uplatniť na účely Spoločnej poľnohospodárskej politiky [3], naposledy zmenené a doplnené nariadením (ES) č. 150/95 [4], najmä na jeho článok 12,
keďže nariadenie Komisie (EHS) č. 1858/93 [5], naposledy zmenené a doplnené nariadením (ES) č. 705/94 [6], ustanovilo podrobné pravidlá na uplatňovanie systému podpory na kompenzovanie straty príjmu z predaja banánov;
keďže článok 13 (2) nariadenia Komisie (EHS) č. 3813/92 zmenil a doplnil s účinnosťou od 1. februára 1995 hodnotu v ECU určitých cien a čiastok, aby sa neutralizovali účinky zrušenia korekčného faktora 1,207509 uplatniteľného na prepočítavacie kurzy používané pre poľnohospodárstvo do 31. januára 1995; keďže nové hodnoty príslušných cien a čiastok v ECU sa zaviedli s účinnosťou od 1. februára 1995 v súlade s pravidlami ustanovenými v článku 13 (2) nariadenia (EHS) č. 3813/92 a v článku 18 (1) nariadenia Komisie (EHS) č. 1068/93 z 30. apríla 1993 o podrobných pravidlách na určovanie a uplatňovanie prepočítavacích kurzov v poľnohospodárstve [7], naposledy zmeneného a doplneného nariadením (ES) č. 157/95 [8];
keďže, aby sa zabránilo zámene a aby sa uľahčilo uplatňovanie systému podpory na kompenzovanie straty príjmu z predaja, mala by sa hodnota v ECU paušálnej sadzby referenčného príjmu stanoveného v článku 2 (2) nariadenia (EHS) č. 1858/93 nahradiť s účinnosťou od začiatku trhového obdobia, ktoré zahŕňa obdobie marca a apríla 1995;
keďže nariadenie (EHS) č. 1858/93 obsahuje množstvo prechodných ustanovení na uplatňovanie systému, ktoré už neplatia; keďže kvôli jasnosti by sa mali zrušiť; keďže vzhľadom na skúsenosti by sa časové obdobia na podávanie prihlášok na zálohy a na zaplatenie vyrovnania podpory mali predĺžiť;
keďže v záujme dobrého riadenia by sa bezodkladne malo prijať ustanovenie na nadobudnutie účinnosti tohto nariadenia;
keďže opatrenia ustanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Nariadenie (EHS) č. 1858/93 sa mení a dopĺňa takto:
1. V článku 1 sa vypúšťa druhý odsek.
2. Článok 2 (2) sa nahrádza takto:
"2. Paušálna sadzba referenčného príjmu je 59,29 ECU/100 kg zelených banánov z baliarne."
3. Článok 6 sa vypúšťa.
4. Článok 7 (2) sa nahrádza takto:
"2. Žiadosti sa musia podať:
a) v prípade zálohy, najneskôr 20. marca, 20. mája, 20. júla, 20. septembra a 20. novembra na banány skutočne predané počas dvoch mesiacov pred mesiacom podania prihlášky;
b) v prípade zaplatenia vyrovnania podpory, najneskôr 31. januára roku nasledujúceho po tom roku, v prospech ktorého sa zažiadalo o podporu. Vyrovnanie musí zahŕňať:
- podporu na banány predané počas novembra a decembra
- a tam, kde je to vhodné, upravenie čiastok vyplatených za banány predané počas období uvedených v bode a) na základe konečnej výšky podpory."
5. Druhý odsek článku 8 sa vypúšťa.
6. Článok 9 sa nahrádza takto:
"Článok 9
1. Ak sa množstvá ustanovené pre každý región v článku 12 (2) nariadenia (EHS) č. 404/93 prekročia, poskytne sa podpora na všetky prihlásené množstvá až do celkového množstva 854000 ton netto hmotnosti.
2. Ak celkové skutočne predané množstvo prekročí 854000 ton, znížia sa predané množstvá oprávňujúce na podporu pre každý príslušný výrobný región v pomere k prekročenému množstvu stanovenému pre takýto región.
Komisia stanoví percentuálne podiely znížení uplatniteľných pre každý región a informuje o tom členské štáty.
Tam, kde platí druhý pododsek, kompetentné orgány použijú jednotný percentuálny podiel zníženia na množstvá uvedené v každej prihláške na podporu."
7. Článok 11 sa nahrádza takto:
"Článok 11
Kurz uplatniteľný na prepočítanie výšky zálohy a podpory do národnej meny je prepočítavací kurz platný prvý deň každého trhového obdobia uvedeného v článku 7 (2)."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bod 2 článku 1 sa však bude uplatňovať od 1. marca 1995.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. apríla 1995